จ.สุราษฎร์ธานี เตรียมพร้อมฝึกซ้อมแผนการป้องกันและระงับอัคคีภัยในศาลากลางจังหวัด ป้องกันการสูญเสียต่
จังหวัดสุราษฎร์ธานี เตรียมพร้อมฝึกซ้อมแผนการป้องกันและระงับอัคคีภัยในศาลากลางจังหวัด ป้องกันการสูญเสียต่อชีวิตและทรัพย์สิน
 


วันนี้ (21 มี.ค. 61) ที่ศาลากลางจังหวัดสุราษฎร์ธานี นายวิชวุทย์ จินโต ผู้ว่าราชการจังหวัดสุราษฎร์ธานี เรียกประชุมส่วนราชการ หน่วยงานที่เกี่ยวข้อง เพื่อหารือเตรียมความพร้อมในการฝึกซ้อมแผนการป้องกันและระงับอัคคีภัยในศาลากลางจังหวัดสุราษฎร์ธานี ประจำปี 2561 ในวันที่ 29 มีนาคม 2561 เพื่อลดความเสี่ยงต่อการเกิดอัคคีภัย เป็นการป้องกันการสูญเสียชีวิต ทรัพย์สินของเจ้าหน้าที่และส่วนราชการ และเพื่อสร้างความตระหนักถึงอันตรายของอัคคีภัย สามารถปฏิบัติตนได้อย่างถูกต้องปลอดภัยเมื่อเกิดอัคคีภัย รวมทั้งเพื่อให้การประสานระหว่างหน่วยงานภายในและภายนอกที่เกี่ยวข้อง ในการปฏิบัติตามแผนป้องกันและระงับอัคคีภัยเป็นไปอย่างมีประสิทธิภาพ และสร้างความเชื่อมั่นด้านความปลอดภัยต่อผู้ปฏิบัติงานและผู้มาติดต่อราชการ


นายวิชวุทย์ จินโต ผู้ว่าราชการจังหวัดสุราษฎร์ธานี  กล่าวว่า หากเกิดเหตุการณ์อัคคีภัยขึ้น ทุกภาคส่วนจะได้รับมือได้อย่างถูกวิธี จึงมีความจำเป็นต้องมีการซักซ้อมป้องกันและเผชิญเหตุ ประกอบกับเหตุการณ์ล่าสุดเมื่อเร็วๆ นี้ ที่มีเหตุเพลิงไหม้โชว์รูมรถยนต์แห่งหนึ่งในเขตเทศบาลตำบลวัดประดู่ โดยเพลิงลุกไหม้นานกว่า 3-4 ชั่วโมง สร้างความเสียหายต่อทรัพย์สินมูลค่ากว่า 100 ล้านบาท ส่วนหนึ่งอาจเกิดจากการขาดประสิทธิภาพในการประสานงานของฝ่ายใดฝ่ายหนึ่ง จึงทำให้การควบคุมเพลิงเป็นไปล่าช้า  ทั้งนี้ ศาลากลางจังหวัดซึ่งเป็นจุดสำคัญเช่นกัน จึงต้องมีแผนเผชิญเหตุ เผชิญภัยต่างๆ ทั้งก่อนเกิดเหตุ ขณะเกิดเหตุ และหลังเกิดเหตุ  รวมทั้ง แผนการฝึกซ้อมการป้องกันและระงับอัคคีภัย